रामगंगा बहूद्देशीय परियोजना
रामगंगा बहूद्देशीय परियोजना (कालागढ़ बाँध) भारत की एक प्रमुख नदी घाटी परियोजना है। रामगंगा नदी परियोजना के अन्तर्गत उत्तराखण्ड राज्य के पौड़ी गढ़वाल जनपद में रामगंगा नदी पर 560 मीटर लम्बाई एवं 125 मीटर ऊँचाई वाला कालागढ़ बाँध एशिया महाद्वीप का सबसे बड़ा सीमेन्ट रहित मिट्टी तथा पत्थर से निर्मित बाँध है। इसका निर्माण चतुर्थ पंचवर्षीय योजना के अन्तिम चरण में पूर्ण हुआ। इस परियोजना से 17 लाख एकड़ भूमि की सिंचाई तथा 8,72 लाख एकड़ भूमि की बाढ़ से रक्षा सुनिश्चित की गई है। यह स्थान विश्व प्रसिद्ध कॉर्बेट राष्ट्रीय उद्यान का प्रवेशद्वार है । बाँध से संलग्न 66-66 मेगावाट के तीन जलविद्युत संयन्त्र कार्यरत हैं, जिनसे 198 मेगावाट विद्युत उत्पादन होता है । बाँध की मुख्य नहर को उत्तर प्रदेश के गढ़मुक्तेश्वर नामक स्थान पर गंगा में मिला दिया गया है। बाँध के निकट ही उद्यान विकसित किया गया है जो मैसूर में कावेरी नदी पर निर्मित वृन्दावन गार्डन के अनुरूप है।